
SELETUSKIRI
Vabariigi Valitsuse korralduse „Nõusolek riigivara otsustuskorras tasu eest kasutada andmiseks“ eelnõu juurde

1. Sissejuhatus

Vabariigi Valitsuse korraldusega antakse Kaitseministeeriumile nõusolek anda Hexest Materials AS-ile (registrikood 17268480) otsustuskorras 70 aastaks kasutamiseks hoonestusõiguse seadmise teel Kaitseministeeriumi valitsemisel olevatel kinnisasjadel paiknev Piirsalu ala riigi eriplaneeringu kohaselt kaitsetööstuspargi rajamiseks kavandatud ligikaudu 73,5 hektari suurune maa-ala.

[bookmark: _Hlk240893261][bookmark: _Hlk240889996][bookmark: _Hlk242707342]Vabariigi Valitsus algatas 15.02.2024. aasta korraldusega nr 40 „Kaitsetööstuspargi riigi eriplaneeringu ja keskkonnamõju strateegilise hindamise algatamine“ (edaspidi VV korraldus nr 40) kaitsetööstuspargi riigi eriplaneeringu (edaspidi REP), mille eesmärk on leida kaitsetööstuspargile sobivaim asukoht ning kavandada tööstuspargi baastaristu terviklik ruumilahendus, sealhulgas määrata tööstuspargi alal laskemoona, lahingumoona, lõhkematerjali ja lõhkeaine tootmisega seotud rajatisteks sobivad asukohad ning ohtlike hoonete ohualad väljaspool tööstuspargi territooriumi. Riigi eriplaneeringu menetluse raames täpsustati kaitsetööstuspargi potentsiaalseid asukohti ning selle tulemusel oli ette nähtud viis asukoha alternatiivi: Piirsalu, Põhja-Kiviõli, Aidu, Pärnu 1 ja Pärnu 2. Vabariigi Valitsuse korralduse eelnõu (edaspidi eelnõu) esemeks olev Piirsalu kaitsetööstuspargi ala paikneb kinnisasjadel, mis asuvad kaitsetööstuspargi REP-i Piirsalu eelvalikualal. Vabariigi Valitsus kehtestas 22.08.2025. aasta korraldusega nr 151 „Kaitsetööstuspargi riigi eriplaneeringu osaline kehtestamine Pärnu 1 ala ja Põhja-Kiviõli ala osas“ kaitsetööstuspargi REP-i osaliselt eelnimetatud kahe ala osas. Vabariigi Valitsus kehtestas 09.10.2026. aasta korraldusega nr 169 „Kaitsetööstuspargi riigi eriplaneeringu osaline kehtestamine Piirsalu ala osas“ kaitsetööstuspargi REP-i Piirsalu ala osas (edaspidi Piirsalu REP).

Riik asutas 2025. aastal äriühingu Hexest Materials AS-i, mille strateegiline ülesanne on rajada Eestis lõhkeaine RDX tootmise tehas. Eelnõu eesmärk on tagada kaitsetööstuspargi Piirsalu ala kiire ja tulemuslik arendamine, võimaldades Hexest Materials AS-il rajada kinnisasjadele sõjalise lõhkeaine tootmiseks vajalik taristu, sealhulgas tootmis- ja muud hooned ning rajatised. Vastavalt omaniku ootustele[footnoteRef:1] peab Hexest Materials AS alustama lõhkeaine tootmist 2028. aastal ja lisaks kaasama strateegilise investori nii, et riik säilitab otsustusõiguse. Hexest Materials AS-i lõhkeainetehase investeering on suurusjärgus 150 miljonit eurot ning ettevõtja plaanib luua ligikaudu 75 töökohta. [1:  Äriühingu ainuaktsionäri 30. juuni 2025. aasta otsuse lisas 1 „Omaniku ootused Hexest Materials AS-ile“.] 


Piirsalu ala kinnisasjade kasutada andmise ja hoonestusõiguse seadmise eesmärk on luua täiendav sõjalise lõhkeaine tootmise võimekus ning seeläbi suurendada Eesti kaitsetööstuse tootmisvõimsust. Pärast REP-i osalist kehtestamist Pärnu 1 ja Põhja-Kiviõli osas on täpsustunud Eesti kaitsetööstuse tootmisvõimsuste vajadus ja nimetatud alade kavandatav kasutus. Pärnu 1 alale on valitud ettevõtjad peamiselt lahingumoona ja selle komponentide tootmiseks ning Põhja-Kiviõli alale suurekaliibrilise laskemoona tootmiseks. Samal ajal on tuvastatud strateegiline vajadus luua Eestis sõjalise lõhkeaine ning täiendav laskemoona ja lahingumoona tootmisvõime. Piirsalu ala täiendab Pärnu 1 (edaspidi Ermistu kaitsetööstuspark) ja Põhja-Kiviõli aladele kavandatud tootmisvõimalusi ning loob eeldused sõjalise lõhkeaine tootmise alustamiseks Eestis, aidates seeläbi tugevdada Eesti kaitsevõimet ning tagada julgeolekut.

Eelnõu on seotud Vabariigi Valitsuse tegevusprogrammiga. Kaitsetööstuspargi rajamine oli eesmärgina sätestatud juba Vabariigi Valitsuse tegevusprogrammis 2023–2027[footnoteRef:2], mille punkti 1.1.6 kohaselt peab suurenenud riigikaitseinvesteeringutest osa saama ka Eesti kaitsetööstus ning selleks arendab riik välja muu hulgas laskemoona-, relva- ja droonitootmist võimaldava tööstuspargi. Kaitsetööstuspargi rajamine on eesmärgina sätestatud ka Vabariigi Valitsuse tegevusprogrammis 2025–2027[footnoteRef:3]. Samuti nähakse koalitsioonileppes 2024–2027 ette kaitsetööstuspargi arendamise kiirendamine, et tagada Eesti kaitsetööstuse ettevõtjatele tootearenduseks sobivad tingimused. [2:  Vabariigi Valitsuse tegevusprogramm 2023–2027. Kinnitanud Vabariigi Valitsus 18.05.2023.]  [3:  Vabariigi Valitsuse tegevusprogramm 2025–2027. Kinnitanud Vabariigi Valitsus 19.06.2025.] 


2. Eelnõus nimetatud riigivara kirjeldus

Korraldusega antakse Kaitseministeeriumile nõusolek anda Hexest Materials AS-ile otsustuskorras 70 aastaks kasutamiseks hoonestusõiguse seadmise teel Piirsalu ala riigi eriplaneeringu kohaselt kaitsetööstuspargi rajamiseks kavandatud ligikaudu 73,5 hektari suurune maa-ala.

Korralduse andmise ajal paikneb kaitsetööstuspargi rajamiseks kavandatud maa-ala järgmistel Lääne maakonnas Lääne-Nigula vallas Piirsalu külas asuvatel Kaitseministeeriumi valitsemisel olevatel kinnisasjadel:
1) Kõuemaru kinnistu (Tartu Maakohtu kinnistusosakonna registriosa nr 2908332, katastritunnus 68001:003:0278, pindala 1 322 397 ruutmeetrit, sihtotstarve riigikaitsemaa, riigi kinnisvararegistri objekti kood KV5691);
2) Tuulemaru kinnistu (Tartu Maakohtu kinnistusosakonna registriosa nr 2905832, katastritunnus 68001:003:0274, pindala 11 565 ruutmeetrit, sihtotstarve riigikaitsemaa, riigi kinnisvararegistri objekti kood KV42874).

Piirsalu kaitsetööstuspargile REP-i alusel ettenähtud maa-ala on tähistatud korralduse eelnõu lisas („Piirsalu ala põhijoonis“): hall ala punase piirjoonega.

3. Kasutusse andmise õiguslik alus, eesmärk ja põhjendused

Riigivaraseaduse (edaspidi RVS) § 15 lõike 1 punktide 1 ja 3 alusel võib riigivara anda kasutamiseks, kui vara ei ole riigivara valitsejal ajutiselt vaja kasutada ning vara valitsemise eesmärk on tulu saamine. Kinnisasjade suhtes, millel paikneb eelnõu esemeks olev maa-ala, on riigivaraseaduses sätestatud korras läbi viidud nende vajalikkuse väljaselgitamise menetlus (riigi kinnisvararegistri menetlus nr 26-10996) ning menetluse käigus ei esitatud kinnisasjade vajalikkuse kohta tähtaegselt ühtegi põhjendatud taotlust. Seega loetakse RVS § 96 lõike 5 kohaselt, et kinnisasjad ei ole menetluses osalenud õigustatud isikutele vajalikud ja vastuväited nende kasutamiseks andmisele puuduvad.

[bookmark: _Hlk240898559]RVS § 19 lõike 1 kohaselt otsustab riigivara kasutamiseks andmise riigivara valitseja. RVS § 19 lõike 2 punktide 1 ja 2 järgi võib valdkonna eest vastutav minister otsustada kinnisasja kasutamiseks andmise otsustuskorras või tähtajaga üle kümne aasta üksnes Vabariigi Valitsuse nõusolekul.

Riigi omandis olevatel kinnisasjadel paikneva maa-ala kasutada andmine toimub kinnisasjade hoonestusõigusega koormamise teel. RVS § 3 lõike 5 järgi kohaldatakse kasutuslepingu kohta sätestatut ka piiratud asjaõigustele, mille alusel tekib isikul õigus asja kasutada. Asjaõigusseaduse (edaspidi AÕS) § 241 lõike 1 kohaselt võib kinnisasja koormata selliselt, et isikul, kelle kasuks hoonestusõigus on seatud, on võõrandatav ja pärandatav tähtajaline õigus omada kinnisasjal sellega püsivalt ühendatud ehitist. AÕS § 241 lõike 2 järgi ulatub hoonestusõigus peale ehitisealuse maa ka kinnisasja osale, mis on vajalik ehitise kasutamiseks. AÕS § 251 lõike 1 kohaselt võib hoonestusõigust seada ainult kindlaks tähtajaks, kuid mitte kauemaks kui 99 aastaks.

RVS § 18 lõike 1 kohaselt tuleb riigivara anda teisele isikule kasutamiseks vähemalt turupõhise kasutustasu eest. RVS § 18 lõike 6 järgi peab üle kolmeaastase tähtajaga kasutuslepingus riigivara valitseja nägema ette kasutustasu suuruse muutmise tingimused. AÕS § 254 lõike 3 kohaselt võib hoonestusõiguse seadmisel kokku leppida hoonestusõiguse tasu suuruse muutmises vastavalt muutuvatele tingimustele, kui tingimuste muutumine on ajaliselt ja ulatuselt määratav.

Vabariigi Valituselt nõusoleku saamisel otsustab Kaitseministeerium Piirsalu ala kasutada andmise pärast seda, kui hindamisaruande alusel on kindlaks määratud turupõhine kasutustasu ning Piirsalu riigi eriplaneeringust tulenevad maakorraldustoimingud on lõpule viidud.

Vastavalt VV korraldusele nr 40 oli REP-i algatamise eesmärk planeerida kaitsetööstuspark laskemoona, lahingumoona, lõhkematerjali ning lõhkeaine tootmiseks ja selle toimimiseks vajalik terviklik taristu. Piirsalu REP-i järgi kavandatakse Piirsallu täpsustatud planeeringulahenduse kohaselt ligikaudu 73,5 hektari suurusele alale konkreetselt lõhkeainete tootmisega seotud tootmiskompleks. Piirsalu kaitsetööstuspargi ala on funktsionaalselt jaotatud üldalaks, tootmisalaks ja hoidlate alaks. Üldalale kavandatakse eelkõige väravahooned, parkla, haldushoone(d) ja lõhkematerjali tootmise jääkide hävitamise plats. Tootmisalale kavandatakse sõjaliste lõhkeainete ja selleks vajalike lähteainete tootmisega seotud tootmiskompleks, mis hõlmab lõhkeainete tootmiseks vajalikke hooneid ning kemikaalihoidlaid. REP-i menetluses tehtud täiendavate uuringute ja mõjude hindamise tulemusel ei ole tuvastatud asjaolusid, mis välistaksid planeeringus määratud keskkonnameetmete ja tingimuste rakendamisel Piirsalu ala kasutamise kavandatud otstarbel.

Muutunud julgeolekuolukorras on Eesti riigikaitse ja julgeoleku seisukohalt oluline suurendada riigisisest kaitsetööstuse tootmisvõimsust, sealhulgas luua sõjalise lõhkeaine tootmise võimekus. Sõjaline lõhkeaine on laske- ja lahingumoona tootmisel kriitiline komponent. EL-i ja NATO riikide tootmisvõimsus ei vasta praeguse julgeolekuolukorra vajadustele. Piirsalu ala kasutuselevõtt täiendab Ermistu kaitsetööstuspargi ja Põhja-Kiviõli aladele kavandatud tootmisvõimalusi ning võimaldab rajada sinna lõhkeainete tootmisega seotud tervikliku tootmiskompleksi.
Piirsalu kaitsetööstuspargi maa-ala otsustuskorras Hexest Materials AS-ile kasutada andmine on põhjendatud riigi strateegilise vajadusega rajada Eestisse sõjalise lõhkeaine tootmise võimekus, milleks riik on asutanud Hexest Materials AS-i. Piirsalu kaitsetööstuspark sobib Hexest Materials AS-i lõhkeainetehase rajamiseks ning Piirsalu ala planeeringulahendus näeb ligikaudu 73,5 hektari suurusel maa-alal ette lõhkeainete tootmiskompleksi rajamise. Seega on maa-ala kavandatav kasutus vahetult seotud Hexest Materials AS-i ülesannete ja äriühingule seatud eesmärkide täitmisega.

Maa-ala ei anta kasutamiseks eesmärgiga leida valik- või enampakkumise teel ettevõtja, kes pakuks riigile maa-ala sobivaima kasutusviisi või äriprojekti, vaid selleks, et võimaldada riigi poolt sõjalise lõhkeaine tootmise võimekuse loomiseks asutatud äriühingul täita talle seatud ülesandeid. Riik on sõjalise lõhkeaine tootmise võimekuse loomiseks valinud Hexest Materials AS-i ja Piirsalu ala kasutusse andmine on selle ülesande elluviimiseks vajalik meede. Seetõttu ei annaks konkurentsil põhineva menetluse korraldamine maa-ala kasutamiseks andmise eesmärki arvestades riigile sisulist lisaväärtust.

Samuti on maa-ala võimalik kasutus Piirsalu REP-iga sisuliselt piiritletud ja seotud lõhkeaine tootmiskompleksi rajamisega. Arvestades Piirsalu ala kavandatud kasutusotstarvet ja Hexest Materials AS-ile määratud ülesandeid, ei ole maa-ala kasutaja leidmiseks otstarbekas korraldada enam- ega valikpakkumist, sest see ei oleks kooskõlas maa-ala kasutamiseks andmise eesmärgiga. Seetõttu on põhjendatud anda Piirsalu kaitsetööstuspargi maa-ala Hexest Materials AS-ile kasutamiseks otsustuskorras.

Maa-ala kasutamiseks andmine hoonestusõiguse seadmise teel võimaldab kasutada riigivara riigi eriplaneeringuga määratud eesmärgil ning annab Hexest Materials AS-ile tootmiskompleksi rajamiseks ja kasutamiseks vajaliku pikaajalise kasutusõiguse. Hoonestusõiguse seadmine loob seega eeldused sõjalise lõhkeaine tootmise alustamiseks ning aitab tugevdada Eesti kaitsetööstuse tootmisvõimet ja riigi kaitsevõimet.

4. Turuhinna nõude rakendamine

RVS § 18 lõike 1 kohaselt tuleb riigivara anda teisele isikule kasutamiseks vähemalt turupõhise kasutustasu eest. RVS § 18¹ lõike 1 punkti 1 alusel määratakse hoonestusõiguse turupõhine kasutustasu kutseline hindaja poolt koostatud hindamisaruande alusel.

Kinnisasjade turupõhise tasuga kasutusse andmise kaudu kõrvaldatakse riigiabi risk, sest kasutusse andmise tulemusel ei saa kasutaja oma majandustegevuseks põhjendamatut ega valikulist eelist, mis on üks riigiabi tunnuseid. Hoonestusõiguse aastatasu on turupõhine, mis tagab riigile õiglase tulu riigivara kasutamise eest.

RVS § 18¹ lõike 1 kohaselt koostab kinnisasja kasutusse andmisel turupõhise kasutustasu eest hindamisaruande vastava kutsetunnistusega hindaja (7. taseme vara hindaja kutse kutseseaduse tähenduses), arvestades vara hindamise head tava ja sõlmitava kasutuslepingu tingimusi. Hindamisaruanne ei või riigivara kasutamiseks andmise otsuse tegemise ajal olla vanem kui kuus kuud (RVS § 181 lõige 3). Hindamise kord on kehtestatud Vabariigi Valitsuse 09.03.2023. aasta määrusega nr 22 „Kinnisasja erakorralise hindamise kord“ (edaspidi hindamise kord).

Hindamise korra § 7 lõike 2 punkti 9 kohaselt peab hindamise lähteülesanne sisaldama sõlmitava kasutuslepingu olulisi tingimusi, sealhulgas kinnisasja väärtust või kasutustasu mõjutavate kohustuste jaotust poolte vahel. Hindaja peab arvestama ka kinnisasja koormavate asjaõiguslike ja võlaõiguslike kasutuslepingutega ning seadusest tulenevate kinnisomandi kitsendustega (hindamise korra § 4 lõige 3). Kutseline hindaja kinnitab hindamistellimuse vastuvõtmisega, et ta vastab sõltumatuse ja erapooletuse nõuetele (hindamise korra § 7 lõige 4).

Korralduse eelnõu koostamise ajal on Riigi Kaitseinvesteeringute Keskus Kaitseministeeriumi valitsemisel oleva riigivara volitatud asutusena korraldanud hanke, et tellida kutseliselt hindajalt hindamisaruanne riigivara kasutustasu turupõhisuse hindamiseks.

5. Riigiabi analüüs

Riigiabi andmise keeld ja ühtlasi riigiabi tunnused on sätestatud Euroopa Liidu toimimise lepingu (edaspidi ELTL) artikli 107 lõikes 1, mille kohaselt on igasugune liikmesriigi poolt või riigi ressurssidest ükskõik missugusel kujul antav abi, mis kahjustab või ähvardab kahjustada konkurentsi, soodustades teatud ettevõtjaid või teatud kaupade tootmist, siseturuga kokkusobimatu niivõrd, kuivõrd see kahjustab liikmesriikidevahelist kaubandust.

Euroopa Komisjoni teatises[footnoteRef:4] riigiabi mõiste kohta on riigiabi mõiste avatud järgmiste kumulatiivsete elementide kaudu: 1) abi saaja on ettevõtja, kes tegeleb majandustegevusega; 2) meetme omistatavus riigile; 3) meetme rahastamine riigi ressurssidest; 4) ettevõtjale majandusliku eelise andmine; 5) meetme valikulisus ning 6) meetme mõju konkurentsile ja liikmesriikidevahelisele kaubandusele. Riigiabi kriteeriumid on kumulatiivsed, st kui nendest tingimustest on täitmata vähemalt üks, ei loeta meedet riigiabiks ning ülejäänud kriteeriume ei ole vaja analüüsida. [4:  Komisjoni teatis riigiabi mõiste kohta ELi toimimise lepingu artikli 107 lõike 1 tähenduses (ELT C 262, 19.07.2016, lk 1–50).] 


Rahandusministeerium on täiendavalt andnud juhised riigiabi analüüsi tegemiseks riigi- või munitsipaalomandis oleva kinnisvara võõrandamise ja kasutusse andmise tehingute puhul.[footnoteRef:5] Kinnis- või muu riigivara ettevõtjale majandustegevuseks otsustuskorras kasutamiseks andmisel tuleb arvestada vajadust tagada menetluse piisav läbipaistvus ja kontrollitavus. [5:  Kättesaadav Rahandusministeeriumi veebilehel https://www.fin.ee/sites/default/files/documents/2023-11/KOV%20juhend%2016.11.23.pdf.] 


· Abi antakse ettevõtjale majandustegevuseks
Eelnõuga antakse riigivara hoonestusõiguse seadmise teel kasutamiseks Hexest Materials AS‑ile, kes kavandab kinnisasjadele lõhkeainete tootmiseks vajalikku tootmiskompleksi. Hexest Materials AS tegutseb turul äriühinguna ja on seega ettevõtja ELTL artikli 107 lõike 1 tähenduses. Järelikult on esimene riigiabi kriteerium täidetud.

· Meetme omistatavus riigile ja rahastamine riigi ressurssidest
Kasutusse antav maa-ala paikneb kinnisasjadel, mis on riigivara ja mille valitsejaks on Kaitseministeerium. Seega on meede omistatav riigile ja tehing hõlmab riigi ressursse.

· Majandusliku eelise puudumine – turutingimustel tehing
Eelnõuga sätestatakse, et hoonestusõiguse tasu määratakse turupõhise aastase kasutustasu alusel, mille aluseks on kutselise hindaja hindamisaruanne vastavalt RVS § 18¹ lõikele 1. Riigivara turupõhise tasuga kasutusse andmise kaudu tagatakse, et Hexest Materials AS ei saa oma majandustegevuseks põhjendamatut ega valikulist eelist. Arvestades hoonestusõiguse 70‑aastast tähtaega, sätestatakse hoonestusõiguse seadmise lepingus ka tasu muutmise võimalus. RVS § 18 lõike 6 kohaselt tuleb üle kolmeaastase tähtajaga kasutuslepingus ette näha kasutustasu suuruse muutmise tingimused. Sellest lähtudes sätestatakse lepingus kinnisasja valitseja õigus nõuda hoonestusõiguse aastatasu muutmist kolme aasta möödumisel hoonestusõiguse kinnistusraamatusse kandmisest ja edaspidi kolme aasta möödumisel aastatasu viimasest muutmisest. Tasu muutmise võimalus aitab tagada, et riigivara kasutamise eest makstav tasu vastaks turutingimustele ka hoonestusõiguse kehtivuse ajal. Kui riik tegutseb turumajandustingimustel tegutseva eraettevõtjaga võrreldavatel alustel (nn turumajandustingimustel tegutseva ettevõtja põhimõte ehk market economy operator principle), ei anna meede kasutajale eelist ning riigiabi tunnus puudub. Kuna hoonestusõiguse tasu vastab kutselise hindaja tuletatud turupõhisele kasutustasule, puudub ELTL artikli 107 lõike 1 tähenduses eelis ja riigiabi neljas kumulatiivne kriteerium ei ole täidetud.

Kokkuvõttes ei saa Hexest Materials AS maa-ala kasutusse andmisest riigiabina käsitatavat eelist, kuna hoonestusõiguse seadmisel määratakse turupõhine kasutustasu, mille suuruse määrab kindlaks kutseline hindaja. Kuna üks riigiabi kumulatiivseid kriteeriume – eelise andmine – on täitmata, ei ole edasine analüüs (mõju konkurentsile ja liikmesriikidevahelisele kaubandusele) vajalik. Seega ei kujuta käesoleva korraldusega kavandatav riigivara kasutusse andmine endast riigiabi ELTL artikli 107 lõike 1 tähenduses.

· ELTL artikli 346 kohaldamine
Eeltoodud riigiabi analüüsist sõltumata tuleb antud asjaoludel arvestada ka ELTL artikli 346 lõike 1 punkti b. Nimetatud sätte kohaselt võib liikmesriik võtta meetmeid, mida ta peab vajalikuks oma oluliste julgeolekuhuvide kaitseks ja mis on seotud relvade, laskemoona või sõjavarustuse tootmise või nendega kauplemisega, tingimusel et need meetmed ei kahjusta siseturu konkurentsitingimusi selliste toodete osas, mis ei ole mõeldud spetsiaalselt sõjaliseks otstarbeks.

Käesoleval juhul antakse riigivara Hexest Materials AS-i kasutusse hoonestusõiguse alusel 70 aastaks sõjalise lõhkeaine tootmiskompleksi rajamiseks ja kasutamiseks. Piirsalu ala kasutuselevõtmise eesmärk on suurendada Eestis sõjalise lõhkeaine tootmise võimekust ning seeläbi tugevdada Eesti kaitsevõimet ja varustuskindlust. Riik on seadnud Hexest Materials AS‑ile eesmärgiks alustada lõhkeaine tootmist 2028. aastal ning Piirsalu ala kasutuselevõtmine on selle tootmisvõimekuse loomiseks vajalik.

Euroopa Komisjon on 17. juuni 2025. aasta teatises Euroopa Parlamendile ja nõukogule „Kaitsevalmiduse koondpakett“ (COM(2025) 820 final)[footnoteRef:6] märkinud, et praeguses julgeolekuolukorras on nii liidul kui ka liikmesriikidel kaalukas huvi kaitseotstarbelise tootmise suurendamise vastu ning turuosalised ei pruugi mitme objektiivse teguri tõttu suuta sellele vajadusele piisavalt kiiresti reageerida. Komisjon on seega leidnud, et kaitseotstarbeliste toodete ja teenuste tootmise võimsusse investeerimist toetavaid riigiabimeetmeid võib üldjuhul käsitada olulisi julgeolekuhuve toetavana ning ELTL artikli 346 kohaldamisalasse kuuluvana. Sõjalise lõhkeaine tootmine kuulub ELTL artikli 346 lõike 1 punkti b esemelisse kohaldamisalasse. [6:  Kättesaadav: https://eur-lex.europa.eu/legal-content/ET/ALL/?uri=CELEX:52025DC0820.] 


Sõjalise lõhkeaine tootmise võimekuse loomine Eestis on otseselt seotud riigi kaitsevõime ja julgeoleku tagamisega. Kohapealse tootmisvõimekuse olemasolu aitab suurendada sõjalise varustuse tarnekindlust, vähendada sõltuvust välistest tarneahelatest ja parandada vajaliku varustuse kättesaadavust. Riigivara pikaajaline kasutusse andmine on põhjendatud tootmiskompleksi rajamiseks vajalike investeeringute mahu ja pikaajalisusega ning vajadusega tagada strateegilise tootmisvõimekuse püsivus.
Riigi (Kaitseministeeriumi ja Riigi Kaitseinvesteeringute Keskuse) panus Piirsalu alal seisneb baastaristu[footnoteRef:7] (ligipääsutee, elektri- ja sideühendused, piirdeaed) rajamises ja tootmiskompleksi rajamiseks vajaliku riigivara kasutusse andmises. Tootmistegevuseks vajalikud spetsiifilised investeeringud teeb aga Hexest Materials AS, kes tasub ka hoonestusõiguse eest turupõhist tasu. Seega on kavandatud meetme eesmärk eelkõige tagada sõjalise lõhkeaine tootmise võimekuse loomiseks vajalikud tingimused, mitte anda ettevõtjale maakasutusõigust turutingimustest soodsamatel tingimustel. [7:  Vabariigi Valitsuse 09.10.2026. aasta korralduse nr 169 „Kaitsetööstuspargi riigi eriplaneeringu osaline kehtestamine Piirsalu ala osas“ seletuskirja kohaselt on Piirsalu baastaristu rajamise maksumus hinnanguliselt 6,8 miljonit eurot ja vajalikud eelarvevahendid on planeeritud Kaitseministeeriumi valitsemisala eelarves. ] 

Eeltoodut arvestades on sõjalise lõhkeaine tootmise võimekuse loomine käsitatav Eesti olulise julgeolekuhuvina ELTL artikli 346 lõike 1 punkti b tähenduses. Kui Piirsalu kaitsetööstuspargi maa-ala kasutamiseks andmise või sellega seotud riigi panuse puhul peaks siiski esinema ELTL artikli 107 lõike 1 tähenduses majanduslik eelis, tuleb hinnata ELTL artikli 346 kohaldatavust, lähtudes meetme seosest sõjalise otstarbega toodete tootmisega ning meetme vajalikkusest ja proportsionaalsusest Eesti oluliste julgeolekuhuvide kaitsmisel.

Riigiabi hinnangu puhul on asjakohane arvestada ka Euroopa Komisjoni konkurentsi peadirektoraadi (edaspidi DG COMP) 18. veebruari 2026. aasta kirjas nr COMP/E3/FL/MML/GM/MGP/pp comp(2026)2079491 väljendatud seisukohta Ermistu kaitsetööstuspargi rajamise ja toimimise kohta. DG COMP leidis Eesti esitatud teabe põhjal, et kirjeldatud tingimustel ei kujuta kaitsetööstuspargi rajamine ja selle toimimise korraldus endast riigiabi ELTL artikli 107 lõike 1 tähenduses. Muu hulgas arvestas DG COMP asjaolu, et ettevõtjad tasuvad riigivara kasutamise eest turutingimustele vastavat tasu, sealhulgas turupõhist hoonestusõiguse tasu.

Sama põhimõte on asjakohane Piirsalu kaitsetööstuspargi maa-ala kasutamiseks andmisel. Hexest Materials AS-i kasuks seatava hoonestusõiguse aastatasu määratakse kutselise hindaja hindamisaruandeturupõhise kasutustasu alusel ja hoonestusõiguse seadmise lepingus nähakse ette tasu muutmise tingimused. Seega antakse maa-ala kasutamiseks turupõhise tasu eest ning äriühing ei saa riigivara kasutamisest ELTL artikli 107 lõike 1 tähenduses majanduslikku eelist.

DG COMP märkis oma kirjas ühtlasi, et isegi kui kirjeldatud meedet käsitataks riigiabina, oleks see olemasoleva teabe põhjal hõlmatud ELTL artikli 346 lõike 1 punktis b sätestatud julgeolekuerandiga, kuna projekt puudutab 15. aprilli 1958. aasta nõukogu otsuses loetletud sõjaliste toodete tootmist, Eesti peab meedet vajalikuks oma oluliste julgeolekuhuvide kaitseks ning meetmel ei näi olevat ebasoodsat mõju konkurentsile mittesõjaliste toodete turgudel.

DG COMP-i nimetatud seisukoht on selles suhtes asjakohane ka Piirsalu kaitsetööstuspargi puhul. Piirsalu alale kavandatakse sõjalise lõhkeaine tootmiskompleksi ning selle rajamine on seotud Eesti sõjalise lõhkeaine tootmise võimekuse loomise ja seeläbi Eesti oluliste julgeolekuhuvide kaitsmisega. Seetõttu toetab DG COMP-i kirjas ELTL artikli 346 lõike 1 punkti b kohta väljendatud seisukoht ka Piirsalu puhul järeldust, et kui maa-ala kasutamiseks andmisega siiski kaasneks ELTL artikli 107 lõike 1 tähenduses riigiabi, tuleb hinnata nimetatud julgeolekuerandi kohaldatavust.

6. Hoonestusõiguse tähtaja põhjendus

RVS § 20 lõike 1 järgi võib riigivara kasutusse anda tähtajatult või tähtajaliselt. RVS § 19 lõike 2 punkti 2 kohaselt võib valdkonna eest vastutav minister otsustada kinnisasja kasutamiseks andmise tähtajaga üle kümne aasta üksnes Vabariigi Valitsuse nõusolekul.

AÕS § 241 lõike 1 kohaselt võib kinnisasja koormata selliselt, et isikul, kelle kasuks hoonestusõigus on seatud, on võõrandatav ja pärandatav tähtajaline õigus omada kinnisasjal sellega püsivalt ühendatud ehitist. AÕS § 251 lõike 1 kohaselt võib hoonestusõigust seada ainult kindlaks tähtajaks, kuid mitte kauemaks kui 99 aastaks.

Lõhkeaine tootmisüksuse (hooned ja taristu) rajamine on väga kapitalimahukas. Hexest Materials AS kavandab Piirsalu alale sõjalise lõhkeaine tootmiskompleksi, mille rajamiseks vajaliku investeeringu suurus on hinnanguliselt 150 miljonit eurot. Suurimad kulud tehakse juba arenduse algetapis tootmisseadmete tellimiseks, projekteerimis- ja ehitustöödeks ning tehniliste kommunikatsioonide rajamiseks. Nende projektide tasuvusperiood on sageli pikk ja suuremat kasumit hakatakse saama alles aastaid pärast arenduse lõppu. Tootmisüksuste ehitised on pika elueaga ja neid saab tõhusalt kasutada aastakümneid.

Tootmisüksuse rajamine eeldab suuri rahalisi investeeringuid, mille saamine sõltub nende stabiilsusest. Finantsasutuste jaoks on stabiilsemad ja kindlamad pikaajalised projektid, mille puhul on paremini maandatud poliitiliste ja majanduslike muutustega seotud riskid.

Seega, arvestades tootmiskompleksi rajamiseks vajaliku investeeringu märkimisväärset mahtu, tootmisrajatiste pikaajalist kasutusiga ning vajadust tagada ettevõtjale investeeringu tegemiseks piisavalt pikaajaline ja stabiilne kinnisasja kasutusõigus, on põhjendatud seada kinnisasjadele hoonestusõigus 70 aastaks. Ka Ermistu ja Põhja-Kiviõli kaitsetööstuspargi aladel on riik andnud ettevõtjatele kinnisasju kasutamiseks 70-aastase tähtajaga hoonestusõiguse seadmise teel.

7. Nõusoleku ulatus maakorraldustoimingute tegemisel

[bookmark: _Hlk241573510]Eelnõu koostamise ajal paikneb Piirsalu REP-iga kaitsetööstuspargi rajamiseks kavandatud ligikaudu 73,5 hektari suurune maa-ala Kõuemaru (katastritunnus 68001:003:0278) ja Tuulemaru (katastritunnus 68001:003:0274) kinnisasjadel. Riigikaitsemaa sihtotstarbega Kõuemaru ja Tuulemaru kinnisasjade kogupindala on ligikaudu 133,4 hektarit. Piirsalu REP-i kohaselt moodustatakse eelnimetatud maaüksustest kaitsetööstuspargile üks ligikaudu 73,5 hektari suurune krunt. Kaitsetööstuspargi alast välja jäävale maa-alale moodustatakse kolm eraldi krunti, sealhulgas transpordimaa krunt, millega tagatakse juurdepääs Tormimaru maaüksusel paiknevale Kaitseliidu Piirsalu lasketiirule. Seega ei anta Hexest Materials AS-ile kasutamiseks Kõuemaru ja Tuulemaru kinnisasju tervikuna, vaid üksnes neist riigi eriplaneeringu kohaselt kaitsetööstuspargi rajamiseks moodustatav maa-ala.

Eelnõus on sätestatud, et Kaitseministeeriumile antav nõusolek hõlmab Kõuemaru ja Tuulemaru kinnisasjadest Piirsalu REP-i kohaselt kaitsetööstuspargi rajamiseks ettenähtud maa-ala ning selle maa-ala suhtes planeeringu elluviimiseks tehtavate maakorraldustoimingute tulemusel moodustatud kinnisasja korralduse lisas märgitud piirides.

Selline tingimus on vajalik, kuna Piirsalu REP-i planeeringulahenduse elluviimiseks tehakse Kõuemaru ja Tuulemaru katastriüksuste suhtes vajalikud maakorraldus- ja registritoimingud, mille tulemusel moodustatakse kaitsetööstuspargile kavandatud krundile vastav katastriüksus ning muutuda võivad kinnisasjade ja katastriüksuste registriandmed. Eelnõukohase korralduse andmise ajaks ei ole planeeringu elluviimiseks vajalikud maakorraldus- ja registritoimingud veel lõpule viidud ning kaitsetööstuspargi rajamiseks kavandatud maa-ala ei ole moodustatud eraldiseisva kinnisasjana. Seetõttu ei saa kasutamiseks antavat kinnisasja korralduse andmise ajal määratleda selle lõpliku katastritunnuse, registriosa numbri ega täpse pindala järgi. Korralduses määratletakse kasutamiseks antav riigivara olemasolevate Kõuemaru ja Tuulemaru kinnisasjade ning Piirsalu REP-iga kindlaks määratud kaitsetööstuspargi maa-ala kaudu.

Pärast planeeringu elluviimiseks vajalike maakorraldus- ja registritoimingute tegemist seatakse Hexest Materials AS-i kasuks hoonestusõigus Piirsalu REP-i kaitsetööstuspargi rajamiseks kavandatud maa-alast moodustatud kinnisasjale. Moodustatava kinnisasja täpne pindala, katastritunnus ja muud registriandmed selguvad maakorraldus- ja registritoimingute tulemusel. Maakorraldus- ja registritoimingute tegemine võib võtta mitu kuud. Selleks et Piirsalu kaitsetööstuspargi rajamise ettevalmistamisega võimalikult kiiresti ja tõhusalt edasi liikuda, on otstarbekas taotleda Vabariigi Valitsuse nõusolekut kaitsetööstuspargi rajamiseks kavandatud maa-ala kasutamiseks andmiseks enne nimetatud toimingute lõpuleviimist ning teha maakorraldus- ja registritoiminguid samaaegselt muude kaitsetööstuspargi rajamiseks vajalike ettevalmistavate tegevustega.

Vabariigi Valitsuse nõusoleku ese on korralduse andmise ajal üheselt määratletav olemasolevate Kõuemaru ja Tuulemaru kinnisasjade ning Piirsalu REP-i ja korralduse lisas esitatud põhijoonise alusel. Maakorraldus- ja registritoimingute tulemusel täpsustuvad kasutamiseks antava kinnisasja pindala ja registriandmed, kuid Vabariigi Valitsuse nõusolekuga määratud kasutamiseks andmise eesmärk, kasutaja, tähtaeg ega muud olulised tingimused ei muutu.

8. Andmed sõlmitava kasutuslepingu tingimuste kohta

Peale eeltoodud tingimuste tuleb hoonestusõiguse seadmisel sätestada lepingus hoonestajale tingimus, et hoonestusõiguse võõrandamiseks, piiratud asjaõigusega koormamiseks ja allkasutuslepingu alusel kasutusse andmiseks on nõutav riigivara valitseja eelnev nõusolek. Eelnimetatud tingimus tuleb kanda kinnistusraamatusse.

Eelnõu kohaselt tuleb hoonestusõiguse seadmisel määrata hoonestusõiguse tasu turupõhise aastase kasutustasu alusel. RVS § 18 lõike 6 järgi peab üle kolmeaastase tähtajaga kasutuslepingus riigivara valitseja nägema ette kasutustasu suuruse muutmise tingimused. Hoonestusõiguse seadmise lepingus sätestatakse tingimus, et kinnisasja valitseja võib nõuda hoonestusõiguse aastatasu muutmist kolme aasta möödudes hoonestusõiguse kandmisest kinnistusraamatusse või hoonestusõiguse aastatasu viimasest muutmisest.

Hindamise korra § 23 lõike 3 kohaselt hinnatakse kasutustasu sõlmitava kasutuslepingu tingimuste alusel ning kasutustasu hõlmab kõigi nende teenuste kulu, mille eest vastutab kasutusse andja. Kasutustasu hindamise aruanne peab hindamise korra § 27 järgi sisaldama muu hulgas hindamise eesmärki, parima kasutuse analüüsi, turuanalüüsi koos ülevaatega sarnaste kinnisasjade kasutamiseks andmise tehingutest ja pakkumistest, hindamiskäigu selgitust, vastava perioodi hindamistulemust, kasutusse andja kohustuseks jäävate teenuste loetelu ning soovitusi kasutustasu muutmiseks lepinguperioodil.

Hoonestaja on kohustatud kandma kõik kinnistuga seotud avalik-õiguslikud koormatised ja tasuma kõik maksud. 

9. Korralduse rakendamisega seotud tulud ja kulud

Korraldusega määratletud Piirsalu kaitsetööstuspargi ala antakse kasutamiseks turupõhise tasu eest, mistõttu ei kaasne sõlmitavate kasutuslepingutega riigile otsest kulu. Riigile laekub hoonestusõiguse aastatasu.

10. Korralduse jõustumine 
Korraldus jõustub üldises korras.

11. Eelnõu koostajad
Eelnõu ja seletuskirja on koostanud Kaitseministeeriumi õigusosakonna nõunik Natalja Rüütel (natalja.ruutel@kaitseministeerium) ja Riigi Kaitseinvesteeringute Keskuse riigivara büroo juht Tambet Tõnisson (tambet.tonisson@rkik.ee). Eelnõu ja seletuskirja on keeleliselt toimetanud Luisa Keelelahenduste eesti keele vanemtoimetaja Tiina Alekõrs (tiina@luisa.ee).




(allkirjastatud digitaalselt)
Martin Herem
Kaitseminister

